ÚRAD VLÁDY SLOVENSKEJ REPUBLIKY
                sekcia vládnej legislatívy

							               Na rokovanie vlády SR
							               Dňa 30. marca 2005
							               K materiálu č. 5550/2005
							               K bodu č. 5

S T A N O V I S K O

k návrhu ústavného zákona, ktorým sa mení a dopĺňa Ústava Slovenskej republiky - nové znenie

I.

Návrh ústavného zákona, ktorým sa mení a dopĺňa Ústava Slovenskej republiky na rokovanie vlády Slovenskej republiky predkladá podpredseda vlády a minister spravodlivosti  Slovenskej republiky Daniel Lipšic v novom znení.

II.

    Účelom predloženej novely Ústavy Slovenskej republiky je zúženie imunity poslancov Národnej rady Slovenskej republiky a sudcov a taktiež zrušenie potreby súhlasu Národnej rady Slovenskej republiky resp. Ústavného súdu Slovenskej republiky na trestné stíhanie poslancov Národnej rady Slovenskej republiky, resp. sudcov a generálneho prokurátora.

     Predkladateľ pripomína, že obsah predkladanej novely Ústavy Slovenskej republiky je totožný s časťou návrhu, ktorý Národná rada Slovenskej republiky dňa 6. júla 2004 uznesením č. 1110 v prvom čítaní zamietla.  Išlo o návrh, v ktorom zúženie imunity ústavných činiteľov bolo spojené s rozšírením kompetencií Najvyššieho kontrolného úradu.  Keďže pôvodný návrh bol v Národnej rade Slovenskej republiky zamietnutý, predkladateľ po uplynutí predpísanej šesťmesačnej lehoty predkladá opäť predmetnú úpravu, ktorú však rozdelil do dvoch samostatných návrhov, súčasťou ktorých je pôvodné vyhodnotenie medzirezortného pripomienkového konania a teda aj rozpor s Najvyšším súdom Slovenskej republiky.

Predmetný návrh bol prerokovaný v Legislatívnej rade vlády Slovenskej republiky dňa 1. februára 2005.  Legislatívna rada vlády Slovenskej republiky po prerokovaní tohto návrhu zákona odporučila návrh dopracovať podľa jej pripomienok a na rokovanie vlády predložiť v novom upravenom znení.  Legislatívna rada vlády ďalej upozornila, že predkladanie dvoch noviel rovnakého právneho predpisu s rovnakým nadobudnutím účinnosti je legislatívnotechnicky nesprávne a odporúča dva samostatné návrhy novely Ústavy SR spojiť a schváliť formou jednej novely.

III.

	Sekcia vládnej legislatívy Úradu vlády Slovenskej republiky konštatuje, že v novom znení návrhu ústavného zákona, ktorým sa mení a dopĺňa Ústava Slovenskej z. sú pripomienky Legislatívnej rady vlády Slovenskej republiky zapracované (4 pripomienky).                                                                                 
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh ústavného zákona, ktorým sa mení a dopĺňa Ústava Slovenskej schváliť s touto pripomienkou:

K názvu
    -  názov upraviť v súlade s legislatívnymi pravidlami nasledovne:
 
	      „Návrh
                                                       ÚSTAVNÝ ZÁKON
	    z.............2005,
 
                        ktorým sa mení a dopĺňa Ústava Slovenskej republiky“

a rovnako upraviť názov na obale, návrhu uznesenia vlády   a v dôvodovej správe.

Bratislava 24. marca 2005
Vypracoval: M. Habrman

                                                                                  Štefan  G r m a n
                             generálny riaditeľ
	                                                         sekcie vládnej legislatívy